રતિલાલ નાયકની પાછળ લોજિક પડી ગયેલું એ રીતે ગણિતે ભોગીલાલ સાંડેસરાનું લોહી પીધેલું. ગણિત સાથે પરાણે પ્રીત કરી તેમાં પાસ થવાનું ફરજિયાત હોવાથી મેટ્રિકમાં તે સાત વખત નાપાસ થયા હતા. એમાં જોકે છ વખત તો કોઈની મદદ લીધા વગર, પોતાની મેળે નાપાસ થયા હતા. ત્યાર બાદ યશવંતભાઈ શુક્લે તેમને ગણિતની પરીક્ષા વખતે માર્ગદર્શન આપેલું એટલે આ વખતે તે શુક્લસાહેબની મદદથી નાપાસ થયા, પરંતુ તે યશવંતના નામ સાથે યશ જોડાયેલો હોઈ ચમત્કાર થયો. બનેલું એવું કે બોમ્બે યુનિવર્સિટીએ બીજગણિતના પેપરમાં એક દાખલો ભૂલથી ખોટો પૂછી નાખ્યો એટલે આ ભૂલનો ભોગ ભોગીલાલ ના બને એ વાસ્તે પરીક્ષામાં બેઠેલા તમામ ભોગીલાલોને છ છ માર્ક્સ ઉમેરી આપવામાં આવ્યા ને આમ મુન્ના મેટ્રિકમેં પાસ હો ગયા. કોલેજમાં ગણિત મરજિયાત હતું એટલે તેમના નસીબ આડેનું ગણિત ખસી જતાં ભોગીલાલ વિદ્વાન સંશોધક ડૉ. ભોગીલાલ સાંડેસરા બની ગયા. અને ગુજરાતના પૂર્વ મુખ્યમંત્રી કેશુભાઈ પટેલ નોન-મેટ્રિક પાસ છે. છતાં તે નસીબના બળિયા હોવાથી તેમને મુખ્યમંત્રી થવામાં ભણતર ના નડ્યું. ગુજરાતના તમામ મુખ્યમંત્રીઓમાં કેશુભાઈથી ઓછું ભણેલો કોઈ મુખ્યમંત્રી આપણને નસીબ થયો નથી. કેશુભાઈ મુખ્યમંત્રી બન્યા એ અરસામાં કોઈ મા તેના સાતમા આઠમા ધોરણમાં ભણતા છોકરાને ફટકારતી ત્યારે પડોશણ એ છોકરા તરફ સહાનુભૂતિ બતાવતાં છોકરાની માને એમ કહીને વારતી કે બસ કરો સવિતાબહેન, એને બહુ મારશો નહિ, છોકરો ખાસ નહિ ભણે તોપણ સી.એમ.માંથી તો નહિ જ જાય.